Staking raak Madiba-huisOud-president Nelson Mandela Oudpresident Nelson Mandela se huis in Houghton, Johannesburg, is Woensdagaand in donkerte gehul toe werkers van City Power met ŉ onwettige staking begin het en glo die kragtoevoer afgesny het. Mandela word by sy huis in Houghton met masjiene aan die lewe gehou. ŉ Inwoner het aan The Star gesê die kragonderbreking het omstreeks 20:00 begin. The Star berig toe hulle joernaliste om 20:45 by die toneel opgedaag het, kon hulle ŉ kragopwekker binne Mandela se perseel hoor. Die koerant berig teen 21:30 het subkontrakteurs van City Power ŉ groot kragopwekker van ŉ swaarvoertuig by ŉ substasie naby Mandela se huis afgelaai. Die kragopwekker is aan die stasie gekoppel en teen 23:16 het die gebied weer kragtoevoer gehad, en is die kragopwekker by Mandela se huis afgeskakel. Dit was die derde aand wat Mandela by sy huis spandeer het sedert hy Sondag in ŉ kritieke maar stabiele toestand uit die Medi-Clinic Harthospitaal in Pretoria ontslaan is. Verskeie dele van die stad is deur die kragonderbreking geraak en dit het Woensdag chaos in die stad veroorsaak. Lees meer hier.